རྗེ་འདིའི་སྐུ་ཐོག་དང་བོ་རབ་བྱུང་བཅུ་གཉིས་པའི་ཆུ་ཡོསསྤྱི་ལོ༡༧༢༣ལ་ཀླུ་ཤོད་དུ་འཁྲུངས།ཕྱིས་རབ་ཏུ་བྱུང་བའི་མཚན་རབ་བརྟན་རྒྱ་མཚོར་བཏགས་པས་སྐུ་རབས་རྗེས་མ་དག་ལ་དེ་སྤྱི་མཚན་དུ་ཆགས།དགུང་ལོ་རེ་བརྒྱད་པར་གཤེགས་པ་སོགས་མདོ་སྨད་ཆོས་འབྱུང་དུ་བཀོད།དེའི་སྤྲུལ་སྐུ་དཀོན་མཆོག་ཆོས་ལྡན་ཆུ་བྱིསྤྱི་ལོ༡༧༩༢ལ་སྐུ་འཁྲུངས།བཀྲ་ཤིས་འཁྱིལ་དུ་བཀའ་པོཏ་ཡོངས་རྫོགས་ལ་སྦྱངས་ཤིང་།མཁས་བཙུན་གཉིས་འཛོམས་ཀྱི་ངང་དགུང་ལོ་ང་བརྒྱད་པ་ས་བྱརསྤྱི་ལོ༡༨༤༩གཤེགས།དེའི་སྤྲུལ་སྐུ་དཀོན་མཆོག་བསྟན་འཛིན་རྒྱ་མཚོསྤྱི་ལོ༡༨༥༢ལོར་ཆོས་དཔལ་ཞིང་བརྒྱ་མཆེད་ནས་འཁྲུངས།བཀྲ་ཤིས་འཁྱིལ་དུ་བཀའ་པོཏ་ལྔ་སྦྱངས་པ་མཐར་ཕྱིན།ཆོས་དཔལ་ཞིང་དགོན་པ་གསར་འདེབས་སོགས་འཁོར་ལོ་གསུམ་གྱི་མཛད་པ་རྒྱ་ཆེར་གནང་ངོས་ང་དྲུག་པ་མེ་ལུགསྤྱི་ལོ༡༩༠༧ལ་དགོངས་པ་རྫོགས།དེའི་སྤྲུལ་སྐུ་རྗེ་སྐལ་བཟང་ཐུབ་བསྟན་རྒྱ་མཚོ་མཆོག་སྔོན་འགྲོ་མགོན་འཕགས་པའི་དུས་ཚ་རིགས་དུ་མ་མདོ་སྨད་དུ་མངགས་པའི་རྒྱུད་རྨེ་རན་ཟུར་ཆག་ནས་རྨེ་རུ་རྫས་ཚ་ཞེས་པ་ཆོས་འཁོར་ཚོ་བ་བཅུ་གཉིས་ཀྱི་གྲས་དེར་རབ་བྱུང༡༥པའི་ས་བྱསྤྱི་ལོ༡༩༠༩ལ་སྐུ་བལྟམས།དགུང་ལོ་བཞི་བ་སྐྱབས་མགོན་སྐུ་ཕྲེང་བཞི་བ་ཆེན་མོས་སྐུ་གོང་མའི་སྤྲུལ་སྐུར་ཐག་བཅད།ཕྱི་ལོར་སྐུ་གོང་མའི་ཁྲིར་བཀོད།ཁོང་བླ་ཁོ་རིན་པོ་ཆེ་ལས་དགེ་ཚུལ་གྱི་སྡོམ་པ་བཞེས་ཏེ་མཚན་གནང་།བཅུ་གཅིག་པར་ཚོགས་ཞུགས་མཛད་སྐབས་སུ་གང་བབས་ཀྱི་འཛིན་སྐྱོང་སྦྱངས་དང་བརྒལ་བརྟགཚིག་དོན་རྩོད་གསུམ་གྱི་རྒྱུགས་དང་ཚོགས་ལངས།ཆོས་གྲྭར་ཆག་མེད་བཅས་ཀྱིས་འཕགས་བོད་གཞུང་བརྒྱའི་དགོངས་དོན་ལ་གཞན་དྲིང་མི་འཇོག་པའི་མཁས་གྲགས་རྒྱས།སྐབས་གང་འགྲིག་ལ་དབང་ལུང་མན་ངག་རྒྱ་ཆེར་གསན།ཕར་ཕྱིན་དམ་བཅའ་གྲུབ་པ་ནས་ཕྱི་ཁྲི་ནང་ཁྲི་བརྒྱད་ལ་བཞུགས་ཏེ།མདོ་སྔགས་ཀྱི་འཆད་ཉན་བཤད་སྒྲུབ་གང་ཚུགས་ཡོད་པ་ཉམས་མེད་ཡར་རྒྱས་སུ་བསྐྱངས།དགུང་ལོ་ཉེར་བདུན་པ་ཤིང་ཕགསྤྱི་ལོ༡༩༣༥ལོར་དམར་དམག་ལེ་དབར་ཉིས་ཁྲི་ལྔ་སྟོང་གི་རྒྱང་སྐྱོད་སྐབས།དཀའ་ངལ་དུ་མ་ཁྱད་གསོད་གནང་སྟེ།རྩམ་མར་དང་གླ་རྩི།ཝ་ལྤགས།རྟ་དྲེལ་ཁ་ཤས་བཅས་ལམ་རྒྱགས་ཕུལ་བར་ལེགས་པོའི་དར་དང་ཡི་གེ་ཐམ་ལྡན་བཅས་བསྩལ།རྒྱལ་ཁབ་དབུ་བརྙེས་ཏང་དང་རྒྱལ་ཁབ་ཀྱི་དྲིན་གཟོའི་གཟིགས་པ་བླ་ལྷག་ཏུ་ཐོབ།དགུང་ལོ་སོ་བདུན་པརསྤྱི་ལོ༡༩༤༥དབུས་གཙང་སོགས་སུ་ཕེབས་ཏེ་དད་གཤིན་གྱི་རྫས་རྣམས་བླ་མེད་བྱང་ཆུབ་འཐོབ་པའི་རྒྱུར་བསྔོས།མདོ་ཁམས་ཀྱི་རྟེན་རྣམས་ལ་མཇལ་ཕྱག་དང་དངོས་འབྲེལ་ཞུས།སྤྱིར་ཕྱག་རྫས་གང་བྱུང་།རྟེན་གསུམ་བཞེངས་པ།ཟམ་དང་ལམ་གསོ།སློབ་གྲྭ་དང་མང་ཚོགས་ལ་གང་ཕན་དུ་བསྩལ་བ།ན་བཟའ་དང་བཞེས་པ་ངན་ངོན་གྱིས་ཆོག་ཤེས་པ་མཛད་པ་ལས་འཛིན་ཆགས་གཏན་མི་གནང་བ་ཇོ་བོ་བཀའ་གདམས་པ་ཡབ་སྲས་ཀྱི་རྣམ་ཐར་བདག་གིར་བཞེས་པའི་ངང་སྐྱབས་མགོན་སྐུ་ཕྲེང་གསུམ་གྱི་བཀའ་གང་ཕེབས་སྒྲུབ་སྟེ།དགུང་གྲངས་གྱ་གཉིས་ལ་ཕེབས་པ་གདན་སའི་ཀྱེེ་རྡོར་གྲྭ་ཚང་གི་ཁྲི་བ་གནང་མུས།འདུ་ཁང་ཆེན་པོ་བསྐྱར་བསྐྲུན་གྱི་རྟེན་གསུམ་གསར་བཞེང་ལ་ལྗགས་བཀོད་ཀྱིས་ཁྱབ་པར་མཛད།དུས་མཚུངས་བོད་ཀྱི་རིག་གནས་སོར་ཆུད་དང་གོང་སྤེལ་གྱི་ཕྱིར་ཐུགས་ནུས་རྩལ་སྤྲུགས་སུ་ལྷུན་ཆགས་པ་མཛད་དོ།།